*****

ΚΑΝΟΝΙΣΜΟΣ (ΕΟΚ) αριθ. 2436/86 ΤΗΣ ΕΠΙΤΡΟΠΗΣ

της 29ης Ιουλίου 1986

που τροποποιεί τον κανονισμό αριθ. 282/67/ΕΟΚ περί των λεπτομερειών παρεμβάσεως για τους ελαιούχους σπόρους

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 24α παράγραφος 3,

Εκτιμώντας:

ότι το άρθρο 24α του κανονισμού αριθ. 136/66/ΕΟΚ προβλέπει ότι στην τιμή παρέμβασης προστίθεται ειδική προσαύξηση (bonus) για τους κραμβόσπορους και γογγυλόσπορους οι οποίοι ονομάζονται «διπλό μηδέν»· ότι πρέπει να καθοριστεί αυτή η ονομασία σε συνάρτηση με την περιεκτικότητα σε γλυκοζινολικές ενώσεις·

ότι για να ληφθεί υπόψη η σημερινή κατάσταση της έρευνας για τη χειμερινή κράμβη χαμηλής περιεκτικότητας σε γλυκοζινολικές ενώσεις πρέπει, κατά τη διάρκεια μεταβατικής περιόδου, να αποδοθεί η ονομασία «διπλό μηδέν» στους κραμβόσπορους και γογγυλόσπορους περιεκτικότητας μεγαλύτερης από αυτήν που είναι επιθυμητή·

ότι η κοινή μέθοδος καθορισμού της περιεκτικότητας σε γλυκοζινολικές ενώσεις, που αναφέρεται στο παράρτημα VIII του κανονισμού (ΕΟΚ) αριθ. 1470/68 της Επιτροπής της 23ης Σεπτεμβρίου 1968 περί της λήψεως και αναγωγής δειγμάτων καθώς και περί των μεθόδων αναλύσεως των ελαιούχων σπόρων (3), όπως τροποποιήθηκε τελευταία από τον κανονισμό (ΕΟΚ) αριθ. 2435/86 (4), μπορεί να τελειοποιηθεί· ότι πρέπει, για μια μεταβατική περίοδο, να επιτραπεί ο προσδιορισμός της περιεκτικότητας σε γλυκοζινολικές ενώσεις σύμφωνα με μεθόδους που παρέχουν εγγυήσεις ισοδύναμες με αυτές της κοινής μεθόδου·

ότι πρέπει να καθοριστούν οι όροι υπό τους οποίους χορηγείται η ειδική προσαύξηση (bonus) στην τιμή παρέμβασης, και ότι, για το σκοπό αυτό, πρέπει να συμπληρωθεί ο κανονισμός αριθ. 282/67/ΕΟΚ της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1808/85 (6)·

ότι το άρθρο 7 του κανονισμού αριθ. 282/67/ΕΟΚ προβλέπει την εφαρμογή αυξήσεων και μειώσεων για τους σπόρους που προσφέρονται στην παρέμβαση οι οποίοι δεν ανταποκρίνονται στον ποιοτικό τύπο· ότι, λαμβανομένης υπόψη της εξέλιξης των τιμών των ηλιανθόσπορων που αποφασίστηκε με τον κανονισμό (ΕΟΚ) αριθ. 1457/86 του Συμβουλίου της 13ης Μαΐου 1986 που καθορίζει, για την περίοδο εμπορίας 1986/87, την ενδεικτική τιμή και τις τιμές παρέμβασης για τους κραμβόσπορους, τους γογγυλόσπορους και τους ηλιανθόσπορους (7) είναι απαραίτητο να τροποποιηθούν οι αυξήσεις και μειώσεις που αναφέρονται στο παράρτημα Ι του κανονισμού αριθ. 282/67/ΕΟΚ· ότι πρέπει να προβλεφθούν ειδικές αυξήσεις και μειώσεις για τους ηλιανθόσπορους που προσφέρονται στην παρέμβαση στην Ισπανία, λαμβάνοντας υπόψη τις τιμές που εφαρμόζονται στο κράτος μέλος αυτό·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός αριθ. 282/67/ΕΟΚ τροποποιείται ως εξής:

1. Στο άρθρο 3 προστίθεται η ακόλουθη παράγραφος 4:

«4. Οι κραμβόσποροι και γογγυλόσποροι καλούνται «διπλό μηδέν» όταν η περιεκτικότητά τους σε γλυκοζινολικές ενώσεις είναι μικρότερη ή ίση προς 20 μικρογραμμομόρια ανά γραμμάριο σπόρων. Πρέπει να παρουσιάζονται σε ομογενείς παρτίδες.

Ωστόσο για τις περιόδους εμπορίας 1986/87 και 1987/88, η μέγιστη αποδεκτή περιεκτικότητα σε γλυκοζινολικές ενώσεις για τους κραμβόσπορους και γογγυλόσπορους «διπλό μηδέν» είναι 35 μικρογραμμομόρια ανά γραμμάριο σπόρων.».

2. Το άρθρο 4 αντικαθίσταται από το ακόλουθο κείμενο:

«Άρθρο 4

Η δειγματοληψία, η αναγωγή των δειγμάτων εργαστηρίου σε δείγματα για ανάλυση καθώς και ο καθορισμός της περιεκτικότητας σε έλαιο, σε ερουκικό οξύ, σε ξένες ουσίες, σε υγρασία και σε γλυκοζινολικές ενώσεις πραγματοποιούνται σύμφωνα με τις μεθόδους που καθορίζονται στα παραρτήματα Ι έως VIII του κανονισμού (ΕΟΚ) αριθ. 1470/68 της Επιτροπής (1).

Ωστόσο, για τις περιόδους εμπορίας 1986/87 και 1987/88 τα κράτη μέλη δύνανται να αποφασίσουν ότι ο καθορισμός της περιεκτικότητας σε γλυκοζινολικές ενώσεις μπορεί να γίνει, μετά από αίτηση του ενδιαφερόμενου, με άλλες μεθόδους, των οποίων τα αποτελέσματα συμβιβάζονται με εκείνα της κοινής μεθόδου. Τα ενδιαφερόμενα μέλη ανακοινώνουν αυτές τις άλλες μεθόδους στην Επιτροπή πριν τις χρησιμοποιήσουν.

(1) ΕΕ αριθ. L 239 της 28. 9. 1968, σ. 2.»

3. Στο άρθρο 7, προστίθενται τα δύο ακόλουθα εδάφια:

«Η ειδική προσαύξηση στην τιμή παρέμβασης που αναφέρεται στο άρθρο 24α του κανονισμού αριθ. 136/66/ΕΟΚ, χορηγείται για τις παρτίδες κραμβόσπορων και γογγυλόσπορων για τους οποίους δικαιολογείται η ονομασία «διπλό μηδέν» σύμφωνα με το άρθρο 3 παράγραφος 4. Οι δαπάνες σχετικά με τον καθορισμό της περιεκτικότητας σε γλυκοζινολικές ενώσεις επιβαρύνουν τον προσφέροντα.

Στην περίπτωση που η περιεκτικότητα σε γλυκοζινολικές ενώσεις, που προσδιορίζεται με μέθοδο διαφορετική από την κοινή μέθοδο, είναι μεγαλύτερη από 30 μικρογραμμομόρια ανά γραμμάριο σπόρων ξεραμένων στον αέρα, η ονομασία «διπλό μηδέν» μπορεί να βεβαιωθεί με τα αποτελέσματα νέου καθορισμού που γίνεται σύμφωνα με την κοινή μέθοδο.»

4. Το άρθρο 7α διαγράφεται.

5. Το παράρτημα Ι αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 133 της 21. 5. 1986, σ. 8.

(3) ΕΕ αριθ. L 239 της 28. 9. 1968, σ. 2.

(4) Βλέπε σ. 55 της παρούσας Επίσημης Εφημερίδας.

(5) ΕΕ αριθ. 151 της 13. 7. 1967, σ. 1.

(6) ΕΕ αριθ. L 169 της 29. 6. 1985, σ. 76.

(7) ΕΕ αριθ. L 133 της 21. 5. 1986, σ. 12.

ΠΑΡΑΡΤΗΜΑ

«ΠΑΡΑΡΤΗΜΑ Ι

Ι. Περιεκτικότητα σε έλαιο κραμβόσπορων και γογγυλόσπορων

Αύξηση ή μείωση κατά 0,033 ECU ανά 100 γραμμάρια ελαίου για λιγότερα ή περισσότερα από 40 χιλιόγραμμα περιεχόμενα σε 100 χιλιόγραμμα σπόρων, το βάρος των οποίων προσδιορίζεται σύμφωνα με τη μέθοδο που ορίζεται στο παράρτημα του κανονισμού (ΕΟΚ) αριθ. 2681/83 και των οποίων η περιεκτικότητα σε έλαιο προσαρμόζεται αναλόγως.

ΙΙ. Περιεκτικότητα σε έλαιο ηλιανθόσπορων

Αύξηση ή μείωση κατά 0,045 ECU ανά 100 γραμμάρια ελαίου για λιγότερα ή περισσότερα από 44 χιλιόγραμμα, περιεχόμενα σε 100 χιλιόγραμμα σπόρων, το βάρος των οποίων προσδιορίζεται σύμφωνα με τη μέθοδο που ορίζεται στο παράρτημα του κανονισμού (ΕΟΚ) αριθ. 2681/83 και των οποίων η περιεκτικότητα σε έλαιο προσαρμόζεται αναλόγως.

Ωστόσο, όσον αφορά την Ισπανία, η αύξηση ή μείωση που αναφέρεται στο προηγούμενο εδάφιο ανέρχεται σε 0,080 ECU.»